b'\n_START_ARTICLE_\nTissafernes\n_START_PARAGRAPH_\nTissafernes (kuoli 395 eaa., pers. \xe2\x80\x8fCithrafarna\xe2\x80\x8e) oli persialainen sotilas ja satraappi. H\xc3\xa4nen is\xc3\xa4ns\xc3\xa4 oli Hydarnes._NEWLINE_Peloponnesolaissodan aikana vuonna 413 eaa. Tissafernes oli Lyydian ja Kaarian satraappi eli maaherra. H\xc3\xa4n oli my\xc3\xb6s Persian V\xc3\xa4h\xc3\xa4n-Aasian armeijan komentaja. Persian kuningas Dareios II m\xc3\xa4\xc3\xa4r\xc3\xa4si Tissaferneen ker\xc3\xa4\xc3\xa4m\xc3\xa4\xc3\xa4n veroja Joonian kreikkalaiskaupungeilta joita Persia piti ominaan, mutta jotka olivat itsen\xc3\xa4isi\xc3\xa4. Tissafernes liittoutui Spartan kanssa Ateenaa vastaan ja valtasi suuren osan Jooniasta. Ateenalaisen Alkibiadeksen ansiosta Tissafernes ei kuitenkaan auttaa Spartaa niin paljon ett\xc3\xa4 t\xc3\xa4m\xc3\xa4 olisi p\xc3\xa4\xc3\xa4ssyt sodassa niskan p\xc3\xa4\xc3\xa4lle. Tissaferneen oli my\xc3\xb6s huomioitava satraappikumppaninsa Farnabazos, joka hallitsi Hellespontoksen Fryygiaa._NEWLINE_Kun Dareios II p\xc3\xa4\xc3\xa4tti vuonna 408 eaa. auttaa Spartaa voittamaan sodan, l\xc3\xa4hetti h\xc3\xa4n poikansa Kyyroksen V\xc3\xa4h\xc3\xa4n-Aasian k\xc3\xa4skynhaltijaksi. Tissafernes sai tyyty\xc3\xa4 Kaarian maakuntaan. Kun Ateena lopulta kukistui vuonna 404 eaa. yritti Tissafernes saada Joonian kaupungit omaan valtaansa. H\xc3\xa4n valtasi Miletoksen, mutta Kyyros hy\xc3\xb6kk\xc3\xa4si h\xc3\xa4nt\xc3\xa4 vastaan. Kyyros alkoi koota suurta armeijaa, joka koostui my\xc3\xb6s kreikkalaisista palkkasotilaista, jolla h\xc3\xa4n v\xc3\xa4itti aikovansa hy\xc3\xb6k\xc3\xa4t\xc3\xa4 Tissaferneen kimppuun. Todellisuudessa Kyyros aikoi k\xc3\xa4ytt\xc3\xa4\xc3\xa4 armeijaansa velje\xc3\xa4\xc3\xa4n Artakserkses II:a vastaan, joka \xc3\xa4skett\xc3\xa4in oli seurannut is\xc3\xa4\xc3\xa4ns\xc3\xa4 Dareios II:a valtaistuimella. Tissafernes kerkisi kuitenkin varoittamaan Artakserksest\xc3\xa4 ja h\xc3\xa4n osallistui my\xc3\xb6s Kunaksen taisteluun jossa Kyyros sai surmansa. Tissafernes yritti my\xc3\xb6s tuhota kreikkalaiset palkkasotilaat, jotka kuitenkin p\xc3\xa4\xc3\xa4siv\xc3\xa4t pakenemaan ja palaamaan Kreikkaan._NEWLINE_Artakserkses l\xc3\xa4hetti Tissaferneen takaisin V\xc3\xa4h\xc3\xa4\xc3\xa4n-Aasiaan Lyydian ja Kaarian maaherraksi. H\xc3\xa4n hy\xc3\xb6kk\xc3\xa4si Joonian kaupunkeihin koska n\xc3\xa4m\xc3\xa4 olivat auttaneet Kyyrosta. T\xc3\xa4m\xc3\xa4 vuorostaan johti sotaan Spartaa vastaan vuonna 399 eaa. Agesilaos II:n johtmat spartalaiset kukistivat Tissaferneen vuonna 395 eaa. Sardiin l\xc3\xa4hell\xc3\xa4. Farnabazoksen, vaikutusvaltaisen Tithrausteen ja kuninkaan \xc3\xa4idin Parysatis \xe2\x80\x93 joka ei koskaan antanut anteeksi sit\xc3\xa4 ett\xc3\xa4 Tissafernes oli osallinen h\xc3\xa4nen suosikkipoikansa kuolemaan \xe2\x80\x93 painostuksesta Artakserkses m\xc3\xa4\xc3\xa4r\xc3\xa4si Tissaferneen teloitettavaksi.'